དཀོན་མཆོག་གསུམ་རྗེས་སུ་དྲན་པའི་མདོ་འགྲེལ་
འཇའ་ཚོན་དྲྭ་བ་ཞེས་བྱ་བ་བཞུགས་སོ།།
༄༅། ། རྒྱལ་བ་ཀུན་གྱི་མཁྱེན་པའི་ཡེ་ཤེས་གཏེར༎
འགྱིང་བཅས་པདྨའི་སྟེང་ན་རབ་སྒེག་ཅིང་།༎
སྲིད་པའི་བདག་འཛིན་གཅོད་བྱེད་རལ་གྲི་འཆང་།།
འཇམ་དཔལ་དཔའ་བོའི་ཞབས་པད་གཙུག་ན་མཛེས།།
སྤངས་རྟོགས་ཡོན་ཏན་ཀུན་བརྙེས་རྫོགས་སངས་རྒྱས།།
སྲིད་པའི་སྡུག་བསྔལ་འཇོམས་བྱེད་བདེན་གཉིས་བོན།།
ལུང་དང་རྟོགས་པའི་དབང་ཕྱུག་འཕགས་པའི་ཚོགས།།
རིན་ཆེན་རྣམ་གསུམ་གྲགས་པས་ཤིས་གྱུར་ཅིག།
ཐར་འདོད་འགྲོ་བ་ཀུན་གྱི་སྐྱབས་གཅིག་པུ།།
མཆོག་གསུམ་ཡོན་ཏན་མི་ཟད་ནམ་མཁའི་མཛོད།།
ཆ་ཤས་རྗེས་སུ་དྲན་པའི་ཚིག་ཉུང་ཕྲེང༌།།
འཇའ་ཚོན་དྲྭ་བའི་རྒྱན་འདི་བདག་གིས་སྤེལ།།
འདི་ལྟར་སྲིད་པ་འཁོར་བའི་ས་འདི་ན་གནས་པའི་སེམས་ཅན་རྣམས་ཐོག་
མ་དང་མཐའ་མ་མེད་པར། འཁོར་བའི་སྡུག་བསྔལ་དང་སྡུག་བསྔལ་ཆེན་པོ་དོས་
དྲག་ལ་བཟོད་དཀའ་བ། མེ་འབར་བའི་ཀློང་དུ་བསྲེགས་པ་ལྟ་བུའི་རང་བཞིན་
438

སྐྱབས་འགྲོ་དང་བྱང་སེམས་ཞིང་འགྲེལ་སོགས་ཀྱི་སྐོར།
འདིས་མནར་བ་ལ་ཡང་ཡང་དཔག་པས་ཡ་ང་ཞིང་མི་བཟོད་པའི་སྐྲག་སེམས་སྐྱེས་
པ་དང་། སྡུག་བསྔལ་འདི་ལ་སུ་ཞིག་གིས་སྐྱོབ་པར་ནུས་བརྟགས་ཙ་ན། རང་ཉིད་
འཁོར་བའི་འཇིགས་པ་མཐའ་དག་ལས་གྲོལ་ནས། གཞན་འཇིགས་པ་ཀུན་ལས་
སྐྱོབས་པའི་མཐུ་མངའ་བ་ནི། བདག་ཅག་གི་སྟོན་པ་དམུ་རྒྱལ་སྲས་པོ་ལྟ་བུ་སྟེ།
དེས་འཁོར་བའི་སྡུག་བསྔལ་བཟློག་བྱེད་ཀྱི་ཐབས་མ་ལུས་པ་མཁྱེན་པ། དེ་ལ་གཞན་
སྐྱོབ་པའི་བརྩེ་བ་ལྡན་པ། ཐབས་མཁས་པས་སྡུག་བསྔལ་ལས་གཏན་དུ་སྐྱོབ་ནུས་པ།
སྲིད་པ་བསྒྲལ་བར་དམ་བཅས་པས་ཅི་མི་སྙམ་པར་མི་འཇོག་པ་ཐུགས་དམ་གྱི་རྩ་
བ་གཞན་དོན་གཅིག་པུ་ཡིན་པས་སྐད་ཅིག་ཀྱང་ཡལ་བར་མི་འདོར་བ་སྟེ། དེ་ལྟ་
བུའི་སྟོན་པ་རིན་པོ་ཆེ་དང་། དེས་བསྟན་པའི་གཡུང་དྲུང་གི་བོན་སྡུག་བསྔལ་ལས་
སྐྱོབ་པའི་ཐབས་ལམ་རིན་པོ་ཆེ་དང་། ལམ་བསྒྲུབ་པའི་གྲོགས་འདུན་པ་བསྐྱེད་
པའི་རྩ་བ་མཚུངས་པ་མེད་པ། གཤེན་རབ་སེམས་དཔའ་རིན་པོ་ཆེ་དང་གསུམ་ནི།
སྲིད་པ་འདི་ན་སྡུག་ཀུན་གཉིས་ཀྱིས་མནར་བའི་འགྲོ་བ་རྣམས་ཀྱི་ཉོན་མོངས་དེ་
སེལ་ཞིང་འཇིགས་པ་དེ་ལས་སྐྱོབ་པར་ཞུ་བའི་ཡུལ་བླ་ན་མེད་པ་ཡིན་པས་ན།
དེ་དག་གི་ཡོན་ཏན་རྗེས་སུ་དྲན་ཞིང་ཡིད་ཆེས་པའི་དད་པ་ནི་ལམ་གྱི་རྩ་བ་ཡིན་
པའི་ཕྱིར་ན།
མཆོག་གསུམ་གྱི་ཡོན་ཏན་ཅུང་ཟད་འཆད་པ་ལ་གསུམ། མཚན་གྱི་དོན།
འགྱུར་བའི་ཕྱག །གཞུང་དོན་འཆད་པའོ། །དང་པོ་ནི། ཨ་ཏི་གྱེར་ཞི་ཁྲི་པ་གུ་ར་
དྲིན་གྱི་ཤི་ཤིན་ཉེ་ལོ་ད་དོད་ཅི། ། བོད་སྐད་དུ། དཀོན་མཆོག་གསུམ་གྱི་ཡོན་ཏན་
རྗེས་སུ་དྲན་པའི་མདོ། །ཞེས་པ་སྟེ། དེའང་ཨ་ཏི་སངས་རྒྱས། གྱེར་ཞི་བོན།
ཁྲི་པ་སེམས་དཔའ། གུ་ར་ཡོན་ཏན། དྲིན་གྱི་རྗེས་སུ། ཤི་ཤིན་ཤེས་པའམ་དྲན་པ།
ཉེ་ལོ་ཡོ་མདོ། ད་དོད་ཅི་ཞེས་བྱ་བ་སྟེ། ཚིག་འགྱུར་དོན་འགྱུར་གཉིས་ལས་འདི་
439

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
ནི་ཕལ་ཆེར་ཚིག་འགྱུར་རོ།
།དཀོན་མཆོག་ཅེས་བྱ་བ་ནི་རཏྣའི་སྒྲ་ལས་དྲངས་ན་
རིན་པོ་ཆེ་སྟེ། དེའང་དཀོན་པའི་དཔེ་བཞིས་བསྟན་ཏེ། ཐོབ་པ་དཀོན་པ་ནོར་བུ།
མཐོང་བ་དཀོན་པ་ཉིན་སྐར། སྤྱོད་པ་དཀོན་པ་གཞའ་ཚོན། རྙེད་པ་དཀོན་པ་
ཨུ་དུམ་ཝ་ར་ལྟ་བུ་སྟེ། དེ་ཉིད་སུས་ཐོབ་པ། མཐོང་བ། སྤྱོད་པ། རྙེད་པར་གྱུར་
ན་མཆོག་ཏུ་གྱུར་པའོ། །བོད་སྐད་དུ་རིན་པོ་ཆེ་ཞེས་པ་དེ་དང་དོན་མཚུང་པ་སྟེ། དྲི་
མེད་ལས། ཡིད་བཞིན་ནོར་བུ་རིན་པོ་ཆེ། བླ་ན་མེད་ཅིང་དཀོན་པའི་མཆོག །དཀོན་
མཆོག་གསུམ་ལ་ཕྱག་འཚལ་ལོ། །ཞེས་འབྱུང་། དོན་དུ་འཇིག་རྟེན་ན་འབྱུང་བ་
དཀོན་ལ། བྱུང་ན་འདི་ཕྱིའི་རེ་གནས་དམ་པ་ཡིན་པས་མཆོག་ཅེས་བྱའོ། །གསུམ་
ཞེས་པ་མན་ཆད་ནི་སླའོ། །འདི་བོད་བླ་མའི་བཀའ་བརྟེན་ཡིན་ཕྱིར་ཞང་སྐད་ལས་
དྲངས་པ་འགལ་ལོ་སྙམ་ན། མདོ་མང་དུ་སངས་རྒྱས་རྗེས་དྲན་གྱི་མདོ་བཞུགས་
པ་དེ་དང་། ཁམས་བརྒྱད་དང་རྣམ་རྒྱལ་སོགས་ལས་བཏུས་པའི་ཁུངས་བསྟན་
པའི་ཕྱིར་འགལ་བ་མ་ཡིན་ནོ། །
གཉིས་པ་འགྱུར་ཕྱག་ནི། དཀོན་མཆོག་གསུམ་ལ་ཕྱག་འཚལ་ལོ། །ཞེས་ཡུལ་
དམ་པ་དེ་གསུམ་ལ། ལོ་ཙཱ་བས་མདོ་འབུམ་དེ་དག་བསྒྱུར་བའི་སྔ་ལོག་དང་།
ཕྱིས་བོད་བླ་མས་བཀའ་བརྟེན་རྩོམ་པའི་ཐོག་མར་ཕྱག་བྱས་པའོ། །
གསུམ་པ་གཞུང་དོན་ལ་གཉིས། མཆོག་གསུམ་གྱི་ཡོན་ཏན་རྗེས་སུ་དྲན་པ་དང་།
ཡན་ལག་བདུན་པ་དབུལ་བའོ། །དང་པོ་ལ་གསུམ་སངས་རྒྱས་ཀྱི་ཡོན་ཏན།
བོན་གྱི་ཡོན་ཏན། གཤེན་རབ་སེམས་དཔའི་ཡོན་ཏན་རྗེས་སུ་དྲན་པའོ། །དང་
པོ་ལ་གསུམ། ཁྱད་གཞི་སྟོན་པའི་རང་བཞིན་མདོར་བསྟན། ཁྱད་བོན་དེའི་ཡོན་
ཏན་རྒྱས་པར་བཤད། རང་གཞན་གྱི་དོན་རྫོགས་པའི་དོན་བསྡུ་བའོ། །དང་པོ་ནི།
གང་ཞིག་ནས། རྫོགས་པའི་སངས་རྒྱས་ཞེས་པའི་བར་གྱི་བསྟན། འདི་ལྟ་མཚན་
440

སྐྱབས་འགྲོ་དང་བྱང་སེམས་ཞིང་འགྲེལ་སོགས་ཀྱི་སྐོར།
གྱི་ཁྱད་པར་སངས་རྒྱས་གཤེན་རབ་མཆོག །ཅེས་པ་ནི། སྟོན་པ་བླ་ན་མེད་པ་ཐམས་
ཅད་དེ། མཆོག་ནི་དེ་དག་ལས་ཀྱང་བདག་ཅག་གི་སྟོན་པ་གཤེན་རབ་མི་བོ་སྟེ།
དེ་ནི་ཕྱོགས་བཅུའི་སྟོང་གསུམ་འཇིག་རྟེན་འདུལ་བའི་སྟོན་པ་རྣམས་ལས།
ཤིན་ཏུ་གདུལ་དཀའ་བའི་མི་མཇེད་པའི་སྟོང་གསུམ་འཇིག་རྟེན་འདུལ་བའི་སྟོན་
པར་བྱོན་པ། ཕྱོགས་བཅུའི་སྟོན་པས་ཀྱང་བསྔགས་པར་མཛད་པའི་ཡུལ་དུ་གྱུར་
པའོ། །དེའང་བདེ་བར་གཤེགས་པ་ཞེས་བྱ་སྟེ། གང་ཞིག་བདེ་བར་གཤེགས་ན་
སངས་རྒྱས་གཤེན་རབ་མི་བོ་ཉིད་དང་ཉིད་ལྟ་བུ་རྣམས་གཤེགས། གང་ལ་བརྟེན་
ནས་གཤེགས་ན་ཐེག་པ་ཆེན་པོའི་འཕགས་པའི་ལམ་ལྔ་ལ་བརྟེན་ནས་གཤེགས།
གང་དུ་གཤེགས་ན་མཐར་ཐུག་པའི་འབྲས་བུའི་ས་ལ་གཤེགས་པའོ། །ཚུལ་ཅི་ལྟར་
གཤེགས་ན། ལེགས་པར་གཤེགས་པ། སླར་མི་ལྡོག་པར་གཤེགས་པ། མཐར་ཕྱིན་
པར་གཤེགས་པ་གསུམ་སྟེ། དེ་ལ་དང་པོ་ནི་ཀུན་ནས་ཉོན་མོངས་པའི་ཕྱོགས་སུ་
གྱུར་པའི་སྡུག་བསྔལ་ཀུན་འབྱུང་གི་ཉེས་པ་ཕྲ་མོ་ཡང་མེད་པར་གཤེགས་པ་ནི་ལེགས་
པའམ་མཛེས་པར་གཤེགས་པ་སྟེ། སྐྱེས་བུ་བྱད་མཛེས་པ་ལ་སྐྱོན་ཅུང་ཟད་ཀྱང་
མེད་པ་བཞིན་ནོ། །དེས་ནི་འཁོར་བ་ལས་ཁྱད་པར་བྱས་པ་སྟེ། སྲིད་པ་རྣམས་
ནི་སྡུག་བསྔལ་རྒྱུ་འབྲས་ལས་མ་འདས་པའི་ཕྱིར་རོ། །ཕྱིར་མི་ལྡོག་པར་གཤེགས་
པ་ནི་བདག་ལྟའི་ས་བོན་དྲུང་ནས་འབྱིན་པའི་ཕྱིར་འཁོར་བའི་གནས་སུ་སླར་མི་
ལྡོག་པ་སྟེ། རིམས་ནད་ཀྱི་གཙོ་བོ་འབྲུམ་ནད་ལས་གྲོལ་བའི་མི་སླར་མི་ན་བ་བཞིན་
ནོ། །གཤེགས་ཚུལ་དེས་ནི་བདག་ལྟའི་ས་བོན་མ་སྤངས་པའི་ཕྱི་རོལ་པའི་ལམ་ལས་
ཁྱད་པར་བྱས་པ་ཡིན་ཏེ། དེ་དག་སྲིད་རྩེའི་བར་དུ་སོང་ནའང་། དེ་ལས་ཡར་འཕར་
མི་ནུས་པས་ཕྱིར་ལྡོག་པའོ། །མཐར་ཕྱིན་པར་གཤེགས་པ་ནི། སྤངས་རྟོགས་མཐར་
ཕྱིན་ཏེ་ཡོན་ཏན་གྱི་བོན་མ་བརྙེས་པ་ཅུང་ཟད་ཀྱང་མེད་པ་སྟེ། བུམ་པ་བཅུད་
441

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
ཀྱིས་ཡོངས་སུ་གང་བ་བཞིན་ནོ། །འདིས་ཉན་རང་ལས་ཁྱད་ཕྱེ་སྟེ་དེ་དག་ལ་ཕྱིར་
མི་ལྡོག་པ་ཙམ་ཡོད་ཀྱང་སྤངས་རྟོགས་མ་རྫོགས་པའི་ཉི་ཚེ་བ་ཡིན་པའི་ཕྱིར་
རོ། །ཡང་དག་པ་མངོན་པར་རྫོགས་པའི་སངས་རྒྱས་ནི། བྷུདྡྷའི་སྒྲ་གཙོ་བོར་
རྟོགས་པའི་དོན་ཡིན་ལ། སྒྲའི་ངོ་བོ་གཉིད་སད་པ་དང་། པདྨོ་རྒྱས་པ་ལྟ་བུ་ལ་
འཇུག་པས། འདིར་ཡང་མ་རིག་པའི་གཉིད་སངས་ཤིང་། ཤེས་བྱ་ལ་བློ་རྒྱས་པ་
འདམ་ལས་གྲོལ་བའི་པདྨ་རྣམ་པ་རྒྱས་པ་ལྟ་བུའི་རྟོགས་ཚུལ་གྱི་བརྗོད་བྱ་མཚོན་
པར་བྱེད་པ་ཡིན་པས། བོད་སྐད་དུ་འཇུག་ཡུལ་སོ་སོ་བ་གཅིག་ཏུ་བསྡུས་ཏེ་སངས་
རྒྱས་ཞེས་བསྒྱུར་བའོ། །དེའང་བྷུདྡྷའི་སྒྲ་ཙམ་འཇུག་པའི་དབང་དུ་བྱས་ན་རང་
རྒྱལ་དང་། ས་བཅུ་པ་བ་ལ་འཇུག་པས། དེ་ལས་ཁྱད་པར་ཕྱེ་བའི་དོན་དུ་མངོན་པར་
རྫོགས་པ་ཞེས་དང༌། སྒྲ་དེའང་བདུད་སྡིག་ཅན་སངས་རྒྱས་སུ་སྤྲུལ་པ་ལྟ་བུ་དང་།
ས་བཅུའི་ཡེ་ཤེས་སོ་སོར་མཐར་ཕྱིན་པ་ལྟ་བུ་ལ་འཇུག་པ་ཡོད་པས། དེ་ལས་ཁྱད་
པར་ཕྱེ་བའི་དོན་དུ་ཡང་དག་པ་ཞེས་སྨྲོས་པ་སྟེ། མདོར་ན་རྟོགས་པ་དེ་ཉིད་མ་
དག་པ་དང་མངོན་པར་མ་རྫོགས་པ་མ་ཡིན་པར་མཐར་ཕྱིན་པ་བླ་ན་མེད་པ་བརྙེས་
པའི་དོན་གྱིས་ན་ཡང་དག་པ་མངོན་པར་རྫོགས་པའི་སངས་རྒྱས་ཞེས་བྱའོ། །
གཉིས་པ་དེའི་ཡོན་ཏན་རྒྱས་པར་བཤད་པ་ལ་བཞི། སྐུའི་ཡོན་ཏན། གསུང་
གི་ཡོན་ཏན། ཐུགས་ཀྱི་ཡོན་ཏན། འགྲོ་བ་འདུལ་བའི་ཡོན་ཏན་རྗེས་སུ་དྲན་
པའོ། །དང་པོ་ནི། འདབ་ཆགས་ནས། འོད་ཟེར་རྣམ་པར་འཕྲོ་བ་ཞེས་པའི་བར་
གྱིས་བསྟན། འདབ་ཆགས་ཀྱི་རྒྱལ་པོ་ནི། འདབ་ཆགས་ཀྱི་རྒྱལ་པོ་ཁུ་བྱུག་དེ་ནི།
དུས་ཚད་མ་འཛོལ་བར་རྩ་གསུམ་ལྷའི་ཡུལ་དུ་འོང་བ། གསུང་སྙན་པར་སྒྲོགས་པ།
དབྱར་གྱི་ལང་ཚོ་རྒྱས་པར་བྱེད་པ། སྐུའི་གཟི་བྱིན་གྱིས་འདབ་ཆགས་གཞན་རྣམས་
ཟིལ་གྱིས་གནོན་པ་བཞིན་དུ། སྟོན་པས་ཀྱང་གདུལ་བྱ་འདུལ་བའི་དུས་ལ་བབ་
442

སྐྱབས་འགྲོ་དང་བྱང་སེམས་ཞིང་འགྲེལ་སོགས་ཀྱི་སྐོར།
པར་གཟིགས་ནས། འོག་མིན་ནས་གཡུ་བྱ་ཁུ་བྱུག་སྤྲུལ་ཏེ། ཡུམ་རྒྱལ་བཞེད་མཆོད་
རྟེན་ལ་བསྐོར་བར་མཛད་པའི་རྩེ་མོར་བབས་ནས་གསུང་སྙན་པ་ཐང་གསུམ་སྒྲོགས་
པས། ཁམས་གསུམ་གྱི་སེམས་ཅན་རྣམས་ཀྱི་སེམས་ལ་དགའ་བདེ་བསྐྱེད་པ།
ཐར་པའི་ལང་ཚོ་རྒྱས་པར་བྱེད་པ། སྐུའི་གཟི་བྱིན་གྱིས་ལོག་པ་རྣམས་ཟིལ་གྱིས་
གནོན་པར་མཛད་པའོ། །ཟག་པ་ཟད་པའི་སྐུ་ནི་རྟགས་ཀྱི་ཟག་པ་དང་དོན་གྱི་
ཟག་པ་མ་ལུས་པ་སྤངས་བའོ། །མཚན་གྱི་མེ་ཏོག་ལ། ལེགས་པའི་དཔེ་བྱད་ཀྱི་
འབྲུ་ཆགས་པ་ནི། སྐུ་ནི་རི་རྒྱལ་ལྷུན་པོ་ལྟ་བུ་ལ་ཁྲུ་དགུའི་ཚད་དང་ལྡན་ཅིང་།
པགས་པ་གསེར་གྱི་མདོག་ལྟར་སྣུམ་ཞིང་འཇམ་པ་ལ་སོགས་པའི་མཚན་སོ་གཉིས་
ཀྱིས་མཛེས་པ་ལ། སེན་མོ་ཟངས་ཀྱི་མདོག་ལྟ་བུ་ལ་སོགས་པའི་དཔེ་བྱད་བརྒྱད་
ཅུ་བཀྲ་བས་ན། ཡིད་དུ་འོང་བའི་མེ་ཏོག་རྣམ་པར་རྒྱས་པ་བཞིན་དུ་མཚན་རྣམས་
ཀྱི་མེ་ཏོག་རྒྱས་པ་ལ། དེའི་ཆ་ཤས་དཔེ་བྱད་ཀྱི་ཟེ་འབྲུ་གསར་པས་མཛེས་པས་
འགྲོ་བ་ཀུན་གྱི་དགའ་བ་འཕེལ་བ་སྟེ། ལས་དག་ལས། སྐུ་དང་མཚན་གྱི་མེ་ཏོག་ལ།།
ལེགས་པའི་དཔེ་བྱད་འབྲུ་ཆགས་པ། ཞེས་སོ། །སྐུ་མཛེས་པ་བལྟ་བས་ཆོག་མི་ཤེས་
པ་ནི། སྐུའི་ཡན་ལག་ཕྲ་མོ་རེ་རེའི་མཛེས་སྡུག་ལའང་ཇི་ཙམ་བལྟས་ནའང་མིག་
སུན་པ་མེད་པས་ཡིད་འོང་གི་དགའ་སྟོན་རྟག་ཏུ་མི་ཉམས་པ་ནི། སྐུའི་བྱད་དམ་
བཞིན་བལྟ་བས་ངོམས་པའམ་ཆོག་མི་ཤེས་པའོ། །བལྟ་བའི་འོས་སུ་གྱུར་པ་ནི།
གང་གིས་གཤེན་རབ་མི་བོའི་སྐུ་མཐོང་བ་ན། གཡུང་དྲུང་སེམས་དཔའ་རྣམས་
ལ་བོན་ཞུ་བའི་སྤོབས་པ་དང་། མི་བརྗེད་པའི་གཟུངས་ཐོབ་པ་དང་། སེམས་ཉོན་
མོངས་པ་ཅན་ཉོན་མོངས་ཞི་བ་དང་། ལུས་སེམས་སྡུག་བསྔལ་དྲག་པོས་གདུང་
བ་རྣམས་ཀྱང་རྨི་ལམ་སད་པའི་མཐའ་བཞིན་དུ་སྡུག་བསྔལ་དང་མྱ་ངན་འགོག་
ནུས་པས་ན་བལྟ་བའི་འོས་སུ་གྱུར་པའོ། །མཐོང་ན་དགའ་བ་ནི། དེ་བཞིན་གཤེགས་
443

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
པ་མཐོང་བ་ན་སེམས་ཀྱི་ལོག་རྟོག་ཞི་བའི་དད་པ་ངང་གིས་སྐྱེ་ཞིང་། དེར་དད་
པས་རྒྱུ་བྱས་ནས་དུས་དེར་མོས་བཞིན་དུ་བལྟ་བ་དེ་དག་ལ་ས་དང་པོ་ཐོབ་པ་ལྟ་
བུའི་དགའ་བས་མི་མཚོན་པ་དགའ་བདེ་ཆེན་པོ་རྟོག་པ་དང་བྲལ་བ་འཕེལ་བས་
ན་མངོན་པར་དགའ་བའོ། །མཚུངས་པ་མེད་པ་ནི། སངས་རྒྱས་མཆོག་གི་སྐུ་དེ་
ལྷ་དང་མི་སོགས་སུས་མཐོང་ན་ཉེས་པའི་ཐ་སྙད་ཀྱི་མི་མཐུན་པ་གང་ཡང་མེད་ཅིང་།
འཇིག་རྟེན་ན་ཟག་བཅས་ཕུན་སུམ་ཚོགས་པའི་དཔེ་གང་དང་འགྲན་ཀྱང་ཕྱོགས་
ཙམ་ཡང་མཚུངས་པ་མེད་པའོ། །ངེས་པའི་ཐོ་ཡིག་བཞི་བཅུས་སྤྲས་པ་
པ་ནི།
སངས་རྒྱས་གཤེན་རབ་མི་བོའི་སྐུ་ཡི་གནས་རྣམས་སུ། འཕྲུལ་ཆེན་ཡིག་འབྲུ་བཞི་
བཅུ་རྩ་ལྔ་མ་འདྲེས་པར་སོ་སོ་ན་བཀྲ་ལ་གསལ་བ་གནས་པ་ནི། བརྡལ་འབུམ་
སོགས་ལས་འབྱུང་བ་ལྟ་བུའོ། །དཔག་ཏུ་མེད་པའི་འོད་ཟེར་རྣམ་པར་འཕྲོ་བ་ནི།
གདུལ་བྱའི་ཞིང་སྦྱོང་ཞིང་འགྲོ་བའི་དོན་མཐར་ཕྱིན་པར་མཛད་པའི་སླད་དུ་སྐུའི་
གནས་ཉི་ཤུ་རྩ་ལྔ་རེ་རེ་ནས་འོད་ཟེར་བྱེ་བ་དང་། སྟོང་ཕྲག་དང་། དྲུག་ཅུ་སྟེ།
སྤྲོས་ཤིང་བཀྱེ་བ་སྟེ། ཁམས་བརྒྱད་ལས་འོད་ཟེར་བྱེ་བ་སྟོང་ཕྲག་དྲུག་ཅུ་དྲུག་ཅུ་
བྱུང་ངོ་། །ཞེས་སོ། །དྲུག་ཅུ་ཞེས་པའི་སྒྲ་བཟློས་པ་ནི། འོད་ཟེར་ཡང་ནས་ཡང་
དུ་སྤྲོས་པའི་དོན་ཡིན་ནོ། །
གཉིས་པ་གསུང་གི་ཡོན་ཏན་ནི། གསུང་ལྷང་ལྷང་ནས། ཕྱོགས་བཅུ་ཁེངས་པ།
ཞེས་པའི་བར་གྱིས་བསྟན། གསུང་ལྷང་ལྷང་སྙན་པར་སྒྲོགས་པ་ནི། གང་ལ་གང་
འདུལ་དུ་བོན་སྒོ་སྣ་ཚོགས་སུ་གསུངས་པ་སྟེ། བཀའ་རྒྱ་ཆེ་བ། ལུང་གྲངས་མང་བ།
མན་ངག་མདོར་འདུས་པ་མང་དུ་གསུངས། བཀའ་རྒྱ་ཆེ་བ་ནི་རིགས་དྲུག་རང་
རང་གི་སྒྲ་སྐད་བཞིན་དུ་བོན་ཀྱང་བསམ་གྱིས་མི་ཁྱབ་པར་གསུངས། ལུང་གྲངས་
མང་བ་ནི་གདུལ་བྱའི་བློ་དང་འཚམས་པའི་བོན་དུ་མ་གསུངས། མན་ངག་མདོར་
444

སྐྱབས་འགྲོ་དང་བྱང་སེམས་ཞིང་འགྲེལ་སོགས་ཀྱི་སྐོར།
འདུས་པ་ནི་བྱ་སླ་ལ་འབྲས་བུ་མྱུར་བའི་བོན་མང་པོ་གསུངས་སོ། །དབྱངས་ཀྱི་
ཡན་ལག་དྲུག་ཅུས་ཕྱོགས་བཅུར་ཁེངས་པ་ནི། གསུང་མཉེན་པ། འཇམ་པ་ཡིད་
དུ་འོང་བ་ལ་སོགས་པའི་དྲུག་ཅུ་སྟེ། དོན་རྒྱུད་ལས། གསུང་དབྱངས་དྲུག་ཅུས་
འཁོར་བའི་མྱ་ངན་སངས། ཞེས་སོ། །དེའང་སྟོན་པའི་གསུང་ངོ་བོ་གཡུང་དྲུང་
ལྷའི་སྐད་གཅིག་ལས། གདུལ་བྱའི་སེམས་ཅན་རྣམས་ཀྱིས་རང་རང་གི་སྐད་དུ་
བོན་སྟོན་པ་གོ་སྟེ། ཐེག་པ་ཆེན་པོའི་མདོ་ལས། གཤེན་རབ་ཞལ་ནས་བོན་གཅིག་
བསྟན་པ་ལ།། རང་རང་སོ་སོར་ལན་རེ་འདེབས་པར་ཐོས༎ ཞེས་སོ། །
གསུམ་པ་ཐུགས་ཀྱི་ཡོན་ཏན་ནི། ཉོན་མོངས་མེད་པ་ནས། ཁུར་བོར་བ་ཞེས་
པའི་བར་གྱིས་བས